Sirdaryo viloyatida ixtisoslashtirilgan savdo-logistika terminalini tashkil etish chora-tadbirlari toʻgʻrisida
(resolution, 2020-03-19)

Sirdaryo viloyatining transport va logistika infratuzilmasini zamonaviy talablarga muvofiq takomillashtirish, tadbirkorlik subyektlari oʻrtasidagi kooperatsiya aloqalarini yanada kengaytirish, yuk tashish hajmini oshirish, shu jumladan tovarlarni oʻz vaqtida va uzluksiz yetkazib berish, shuningdek, hududning yoʻl-transport infratuzilmasidan samarali foydalanish uchun qulay shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Iqtisodiyot va sanoat vazirligi, Davlat bojxona qoʻmitasi, Sirdaryo viloyati hokimligi va “Xinjiang Guorui Economic & Trade Co., LTD” kompaniyasi (Xitoy Xalq Respublikasi) (keyingi oʻrinlarda investor deb ataladi) oʻrtasida muzokaralar oʻtkazilib: 2020 — 2024-yillarda 25,0 mln AQSh dollari miqdorida toʻgʻridan toʻgʻri xorijiy investitsiyalarni jalb qilish hisobiga Sirdaryo viloyatida metall, yogʻoch va yogʻoch mahsulotlarini saqlash, ularga ishlov berish va tarqatish boʻyicha ixtisoslashtirilgan savdo-logistika terminalini (keyingi oʻrinlarda savdo-logistika terminali deb ataladi) tashkil etish boʻyicha kelishuvga erishilgani; savdo-logistika terminalini qurish maqsadida “Sirdaryo savdo logistika markazi” unitar korxonasi tashkil etilgani maʼlumot uchun qabul qilinsin. 2. Oʻzbekiston Respublikasi Iqtisodiyot va sanoat vazirligi, Davlat bojxona qoʻmitasi, Sirdaryo viloyati hokimligining savdo-logistika terminalini qurish uchun “Sirdaryo savdo logistika markazi” unitar korxonasiga Sirdaryo viloyatining Sayxunobod tumanidagi “Farovon” MFY hududida qishloq xoʻjaligiga moʻljallanmagan yer uchastkasini, istisno tariqasida, toʻgʻridan toʻgʻri ajratish haqidagi taklifiga rozilik berilsin. 3. Belgilab qoʻyilsinki, investor savdo-logistika terminali loyihasini amalga oshirish doirasida quyidagi investitsiyaviy va ijtimoiy majburiyatlarni oʻz zimmasiga oladi: 2020 — 2024-yillarda — 25,0 mln AQSh dollari miqdorida investitsiya kiritish; kamida 200 ta yangi ish oʻrinlari tashkil etish; loyiha-qidiruv ishlariga xorijiy loyihalash tashkilotlarini jalb qilish orqali loyiha hujjatlarini ishlab chiqish. 4. Oʻzbekiston Respublikasi Iqtisodiyot va sanoat vazirligi, Davlat bojxona qoʻmitasi va Sirdaryo viloyati hokimligi bir oy muddatda mazkur qarorning 3-bandida belgilangan shartlarda investor bilan toʻrt tomonlama investitsiya shartnomasi tuzilishini hamda qabul qilingan investitsiya va ijtimoiy majburiyatlar bajarilishi yuzasidan monitoring yuritilishini taʼminlasin. Bunda mazkur qarorning 3-bandida belgilangan shartlar investor tomonidan toʻliq ravishda bajarilmagan taqdirda yer uchastkasidan doimiy foydalanish huquqi bekor qilinishi belgilab qoʻyilsin. 5. Belgilansinki: Oʻzbekiston Respubliksi Davlat bojxona qoʻmitasi, Sogʻliqni saqlash vazirligi, Veterinariya va chorvachilikni rivojlantirish davlat qoʻmitasi, Ekologiya va atrof muhitni muhofaza qilish davlat qoʻmitasi, “Oʻzstandart” agentligi va “Oʻzdavkarantin” inspeksiyasi boʻlinmalari terminal hududida bepul joylashtiriladi; savdo-logistika terminalida bojxona, ekspress-laboratoriya, fitosanitariya, veterinariya, sanitariya-epidemiologiya, ekologik nazorat oʻtkazish va muvofiqlikni baholash hamda boshqa davlat xizmatlari “yagona darcha” tamoyili asosida koʻrsatiladi; savdo-logistika terminalida davlat va tijorat xizmatlari, shu jumladan xalqaro logistika xizmatlari koʻrsatiladi. 6. Oʻzbekiston Respublikasi Transport vazirligi “Oʻzbekiston temir yoʻlari” AJ bilan birgalikda Toshkent temir yoʻl uzelida yuklar tirbandligining oldini olish maqsadida temir yoʻl orqali respublika hududiga kelayotgan metall, yogʻoch va boshqa mahsulotlarni yuklash hamda tushirishni amalga oshirish uchun terminal hududida shart-sharoitlar yaratish choralarini koʻrsin. 7. Oʻzbekiston Respublikasi Uy-joy kommunal xizmat koʻrsatish vazirligi, Axborot texnologiyalari va kommunikatsiyalarini rivojlantirish vazirligi, Transport vazirligi huzuridagi Avtomobil yoʻllari qoʻmitasi, “Hududiy elektr tarmoqlari” AJ, “Hududgaztaʼminot” AJ, “Oʻzbekiston temir yoʻllari” AJ, Sirdaryo viloyati hokimligi bilan birgalikda investorning oʻz mablagʻlari hisobidan terminal hududigacha transport va muhandislik-kommunikatsiya infratuzilmasi bilan taʼminlash choralarini koʻrsin. 8. Oʻzbekiston Respublikasi Transport vazirligi Qurilish vazirligi, Davlat bojxona qoʻmitasi hamda Sirdaryo viloyati hokimligi bilan birgalikda: savdo-logistika terminali qurilishi boʻyicha texnik topshiriqlarning ishlab chiqilishi, muvofiqlashtirilishi va tasdiqlanishini taʼminlasin; loyiha-smeta hujjatlari belgilangan tartibda ishlab chiqilishini, ekspertizadan oʻtkazilishini, qurilish-montaj ishlarini bajarish choralarini koʻrsin. 9. Oʻzbekiston Respublikasi Bandlik va mehnat munosabatlari vazirligi investorning buyurtmanomalari boʻyicha savdo-logistika terminalini tashkil qilishda ishtirok etadigan xorijiy mutaxassislarni respublikaga jalb etish uchun belgilangan tartibda ruxsatnomalar berilishini (muddati uzaytirilishini), shuningdek, koʻrsatib oʻtilgan fuqarolarning Oʻzbekiston Respublikasi hududida mehnat faoliyati huquqiga tasdiqnomalar berilishini (muddati uzaytirilishini) taʼminlasin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov, Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari-iqtisodiyot va sanoat vaziri D.A. Kuchkarov hamda Sirdaryo viloyati hokimi Gʻ.Gʻ. Mirzayev zimmasiga yuklansin.